‘આદિત્ય બિરલા કૅપિટલ’ના વેસ્ટ ઝોનના હેડ મનીષ ઠક્કરે જણાવ્યું કે આર્થિક રોકાણની બાબતમાં આપણે જુનવાણી છીએ. આજે પણ પંચાવન ટકા રોકાણ બૅન્ક્સની ફિક્સ ડિપોઝિટમાં થાય છે. સોનું, રિયલ એસ્ટેટમાં લોકો પૈસા રોકે છે. જો આપણે સપનાં સાકાર કરવાં હોય તો પૈસાને આમ ઓછા વળતરવાળા સ્રોતમાં આરામ કરવા દેવાય નહીં. આપણે જ્યાં જોઈએ ત્યાં ઈક્વિટી છે. જે જે વસ્તુનો આપણે ઉપયોગ કરીએ છીએ એ કંપની-ઉત્પાદકો ઈક્વિટી છે. આપણે એના ગ્રાહક બની શકીએ તો ભાગીદાર કેમ બની ન શકીએ? આપણે એ પણ વિચારવું જોઈએ કે જે રીતે ફુગાવો વધે છે એ જોતાં જો ફુગાવાનો દર અત્યાર જેટલો હોય તો ૨૦૦૦ રૂપિયાની કિંમત ૩૦ વર્ષ પછી ૩૦૦ રૂપિયા હશે. સલામત સ્રોતોમાં મુદ્દલ સુરક્ષિત રહે, પણ આપણી ખરીદશક્તિ ઘટે છે. પ્રોવિડન્ટ ફંડનું વ્યાજ અગાઉ ૧૨ ટકા હતું. આજે ૭ ટકા છે. ફિક્સ ડિપોઝિટ પર મળતું ૧૩ ટકાનું વળતર આજે ૬.૫ ટકા થઈ ગયું છે. દેશના જીડીપી પહેલાં લોકોએ પોતાનાં જીડીપી એટલે કે ગોલ, ડ્રીમ અને પ્લાનિંગ નક્કી કરવાં જોઈએ. મનીષભાઈએ એ પણ ઉમેર્યું કે ગુજરાતમાં રાજકોટે અત્યાર સુધીમાં મ્યુચ્યુઅલ ફંડમાં આઠ હજાર કરોડનું રોકાણ કર્યું છે એ એક રેકૉર્ડ છે.